Document ID: 32009R0250

KOMISJONI MÄÄRUS (EÜ) nr 250/2009,
11. märts 2009,
millega rakendatakse Euroopa Parlamendi ja nõukogu määrust (EÜ) nr 295/2008 seoses NACE Rev.1.1 ja NACE Rev.2 klassifikaatori näitajate määratluste, andmete edastamise tehnilise vormingu, topeltaruandluse nõuetega ja ettevõtluse struktuurstatistika suhtes lubatavate eranditega
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Parlamendi ja nõukogu määrust (EÜ) nr 295/2008 ettevõtluse struktuurstatistika kohta, (1) eriti selle artikli 11 lõike 1 punkte a, c, d ja e,
ning arvestades järgmist:
(1)
Määrusega (EÜ, Euratom) nr 58/97 (2) on kehtestatud ühine raamistik ühenduse ettevõtete struktuuri, tegevust, konkurentsivõimet ja tulemuslikkust käsitleva ühenduse statistika koostamiseks. Selguse ja otstarbekuse huvides on määrust uuesti sõnastatud ja mitmeid sätteid on oluliselt muudetud.
(2)
Komisjoni määrusi (EÜ) nr 2700/98 struktuurilises ettevõtlusstatistikas kasutatavate näitajate määratluste kohta (3) ja (EÜ) nr 2702/98, mis käsitleb struktuurilise ettevõtlusstatistika edastamise tehnilist vormingut, (4) tuleb muuta, et võtta arvesse kõnealuseid muudatusi. Selguse huvides tuleks nimetatud määrused asendada käesoleva määrusega.
(3)
On vaja määratleda ettevõtluse struktuurstatistikas kasutatavad näitajad, et saada liikmesriikide kohta võrreldavaid ja ühtlustatud andmeid.
(4)
Samuti on vajalik määrata kindlaks määruse (EÜ) nr 295/2008 I-IX lisas loetletud ettevõtluse struktuurstatistika edastamise menetlus ja tehniline vorming, et saada liikmesriikide kohta võrreldavaid ja ühtlustatud andmeid, vähendada andmeedastuses vigade tekkimise ohtu ja tõsta kogutud andmete töötlemise ja kasutajatele kättesaadavaks tegemise kiirust.
(5)
Peale selle on vaja kindlaks määrata lisaks NACE Rev.2 kohaselt vaatlusaasta 2008 jaoks nõutavale statistikale NACE Rev.1.1 kohaselt nõutava ettevõtluse struktuurstatistika topeltaruandluse nõuded.
(6)
Määruse (EÜ) nr 295/2008 artiklis 10 on sätestatud, et üleminekuperioodidel võib lubada erandeid selle määruse lisade sätetest.
(7)
Mõned liikmesriigid on palunud teha üleminekuperioodiks erandeid määruse (EÜ) nr 295/2008 lisa teatavatest sätetest, et luua vajaminevad andmete kogumise süsteemid või kohandada olemasolevaid, et üleminekuperioodi lõpuks oleks nimetatud määruse sätted täidetud.
(8)
Selliste erandite lubamine näib olevat õigustatud, sest liikmesriikide taotlused põhinevad õigustatud vajadusel täiendavalt kohandada andmete kogumise süsteeme.
(9)
Käesoleva määrusega ettenähtud meetmed on kooskõlas statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 295/2008 artikli 3 lõikes 3 osutatud näitajaid kasutatakse käesoleva määruse I lisas määratletud kujul.
Kui nendes määratlustes viidatakse ettevõtte raamatupidamisaruannetele, siis loetakse need viideteks rubriikidele, mis on ette nähtud neljanda nõukogu direktiivi 78/660/EMÜ (mis käsitleb teatavat liiki äriühingute raamatupidamise aastaaruandeid (5) artiklis 9 (bilanss), artiklis 23 (kasumiaruanne) või artiklis 43 (raamatupidamisaruannete lisad), ja ka komisjoni määruse (EÜ) nr 1725/2003 (6) lisa rubriikidele.
Artikkel 2
Määruse (EÜ) nr 295/2008 kohane andmete edastamise tehniline vorming nähakse ette käesoleva määruse II lisas.
Artikkel 3
Käesoleva määruse kohaselt edastatavaid andmeid ja metaandmeid saadavad liikmesriikide pädevad ametiasutused (Riiklikud Statistikaametid ja ametid, mis teostavad järelevalvet teatavate finantsinstitutsioonide üle) komisjonile (Eurostat) elektroonilises vormis. Edastusvorming peab vastama komisjoni (Eurostati) ette nähtud asjakohastele andmevahetusstandarditele. Andmed edastatakse või laaditakse üles elektrooniliselt ühisesse andmesisestusportaali, mida haldab komisjon (Eurostat).
Liikmesriigid rakendavad andmevahetusstandardid ja -juhised, mille komisjon (Eurostat) esitab vastavalt käesoleva määruse nõuetele.
Artikkel 4
Määruse (EÜ) nr 295/2008 I lisa 9. jao 2. punktis viidatud topeltaruandluse nõuded sätestatakse käesoleva määruse III lisas.
Artikkel 5
Määruse (EÜ) nr 295/2008 I lisa 11. jaos, II lisa 10. jaos, III lisa 9. jaos, VIII lisa 8. jaos ja IX lisa 13. jaos osutatud sätetest lubatakse erandeid vastavalt käesoleva määruse IV lisale.
Artikkel 6
Määrused (EÜ) nr 2700/98 ja (EÜ) nr 2702/98 tunnistatakse kehtetuks.
Määrusi kohaldatakse siiski jätkuvalt andmete kogumisel, koostamisel ja edastamisel kuni vaatlusaastani 2007, viimane kaasa arvatud.
Artikkel 7
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. märts 2009

Labels: 12
4
19